google/wiki40b huggingface dataset:
Karčiuotasis vilkas

Išvaizda

Sveria 20-23 kg. Nuo kitų šuninių skiriasi trumpa uodega ir ilgesnėmis už kūną kojomis, atrodančiomis, tarsi gyvūnas avėtų kojines. Kailis rausvai geltonas. Turi dideles ausis ir puikią klausą. Snukis tamsus. Ant sprando ir nugaros yra trumpi statūs tamsesnio plauko karčiai. Pūkuotos uodegos galas dažniausiai būna baltas. Tai nei šuo, nei lapė, bet kartais jis vadinamas ilgakoje lape.

Dauginimasis

Karčiuotieji vilkai gyvena pavieniui, išskyrus poravimosi laikotarpį. Po 60-65 dienas trukusio nėštumo, gimsta 2-3 jaunikliai, kurie subręsta 2-aisiais gyvenimo metais.
Karnio sala

Karnio sala (angl. Carney Island) – ledu padengta sala prie Antarktidos krantų, Merės Berd Žemės, tarp Siplo ir Raito salų. Plotas 8500 km², ilgis 110 km. Šiaurinis krantas remiasi į Geco šelfinį ledyną.
Sala pavadinta admirolo Robert Carney garbei.
Verba

Verba (nuo žodžio virbas) – tai iš augalų šakelių ir gėlių kuriamos puokštės, kurias katalikai Verbų sekmadienį šventina bažnyčioje. Pirmą kartą verbos lietuvių kalba paminėtos 1573 m.
Menininko Ferdinando Ruščico dėka verbos išgarsėjo ir buvo priskirtos prie smulkiojo liaudies meno kūrinių.

Reikšmė

Katalikai Verbų sekmadienį švenčia Kristaus įžengimą į Jeruzalę. Žmonės Kristų pasitiko su palmių šakelėmis, šaukdami: „Osana!“ Tikėta, kad į verbas supinti anksti pavasarį išsprogę augalai saugo namus nuo perkūno, žemę – nuo graužikų ir sausros, gyvūnams suteikia vaisingumo ir sveikatos.
Jonas Zavadzkis

Šeima

1614 metais vedė Sabiną Sofiją Šverinovną (m. 1630), Kuršo maršalkos Jokūbo Šverino dukterį.
Salantai

Pavadinimo kilmė

Miesto vardas kilęs nuo pro jį tekančios upės Salanto.
Liaudies etimologijoje yra pasakojimas, kad kai aplink Salantų teritoriją tekėjo upė, du kareiviai plaukė valtimi ir vienas žemaitiškai sušuko „Sala onta“ (t. y. „sala antai“ arba „ten yra sala“). Šitaip atsiradęs žemaitiškas Salantų pavadinimas „Salontã“.

Gyventojai

Salantai – etniškai homogeniškiausias Lietuvos miestas – 2011 metų surašymo duomenimis čia gyveno 1615 gyventojų, iš kurių lietuvių tautybę nurodė 1602 gyventojai – 99,2%.
Gegutė (snaiperis)

Gegutė (rus. кукушка) – suomių snaiperis ar šiaip taiklus šaulys, paprastai tykojęs medyje, Žiemos karo ir Didžiojo Tėvynės karo metais.
Šis žargoninis suomių snaiperių pavadinimas atsirado Žiemos karo metu ir gana plačiai naudotas. Minimas kariškių memuaruose ir grožinėje literatūroje.
Gegutėmis vadino ir kitus snaiperius medžiuose, ne tik suomių.
Allmusic

Allmusic, anksčiau – All Music Guide (liet. Visos muzikos gidas) – 1991 m. sukurta didelė internetinė duomenų bazė, kurioje kaupiama informacija apie muzikos žanrus, muzikantus ir muzikos grupes, taip pat apie naujus išleistus muzikinius albumus bei jų recenzijos. Ši duomenų bazė priklauso kompanijai „All Media Guide“.
Bretonų kalba

Istorija

Nors Antikoje dabartinėje Bretanėje gyveno keltų gentys, tačiau bretonų kalba kilusi ne iš vietinių gyventojų naudotos galų kalbos, bet iš keltų pabėgėlių ir imigrantų iš Didžiosios Britanijos kalbos. Bretonų kalba yra glaudžiai susijusi su kornų (Kornvalis) ir valų kalba (Velsas). Artimiausia ji kornų kalbai, su kuria sudaro vakarų britų kalbų grupę.
Rytiniuose Bretanės departamentuose bretonų kalba per paskutinius kelis šimtmečius nyko, iš dalies išstumiama langues d'oïl kalbos gallo.
Ilgą laiką bretonų kalba laikėsi tik dėl to, kad kraštas buvo ekonomiškai atsilikęs ir dėl to mažiau veikiamas Prancūzijos centrų. Tik XIX a. bretonų kalba ir literatūra pradėta ugdyti sąmoningai.
Molėtų astronomijos observatorija

Istorija

Senoji Vilniaus universiteto astronomijos observatorija, atidaryta 1753 m., ir naujoji universiteto observatorija netoli Vingio parko, pastatyta 1921 m., palaipsniui atsidūrė Vilniaus mieste, taigi nebetinkamoje stebėjimams vietoje. Nauja observatorija įsteigta 1969 m., statyba baigta 1977 m., kai kurie pastatai – XX a. pabaigoje.1977–1990 m. priklausė Lietuvos mokslų akademijos Fizikos institutui. 1969 m. rudenį buvo įrengtas pirmasis, 25 cm skersmens teleskopas. 1975 m. jis buvo pakeistas 35/51 cm Maksutovo teleskopu. 1974 ir 1991 m. pradėjo veikti 63 cm ir 165 cm skersmens reflektoriai. Molėtų astronomijos observatorijos darbuotojai Uzbekijos TSR, Maidanako kalne pastatė observatoriją ir ja, kaip Pietų baze naudojosi iki 1990 m.

Įranga

MAO šiuo metu turi tris teleskopus: 51 cm Maksutovo teleskopą, kuris pakeitė MAO pirmąjį 25 cm teleskopą 1975 m., 63 cm reflektorių ir 165 cm reflektorių, kuris, MAO teigimu, yra didžiausias visoje Šiaurės Europoje, išskyrus Didžiąją Britaniją.
Ričardas Doveika

Ričardas Doveika (g. 1974 m. rugpjūčio 7 d. Vilniuje) – Lietuvos katalikų dvasininkas.

Biografija

1981–1989 m. mokėsi Vilniaus Senvagės vidurinėje mokykloje, 1989–1992 m. Vilniaus prekybos ir verslo mokykloje, įgijo virėjo specialybę. 1992–1997 m. studijavo Vytauto Didžiojo universitete ir Tarpdiacezinėje Kauno kunigų seminarijoje, 1999–2001 m. studijavo Romos Popiežiškajame Laterano universitete, kuriame įgijo teologijos licencijato laipsnį (2001 m.).
1998–1999 m. Vilniaus pal. Jurgio Matulaičio parapijos vikaras, 2002–2010 m. Vilniaus arkikatedros administratorius, 2006–2008 m. Vilniaus arkivyskupijos kancleris. 2008 m. Vyskupų Konferencijos sekretorius. Nuo 2010 m. iki 2014 m. Vilniaus Šv. Kryžiaus bažnyčios rektorius. Nuo 2014 m. Pilaitės Šv. Juozapo parapijos klebonas.
Yra M. Valančiaus blaivystės premijos laureatas. Dalyvauja Lietuvos savanorių centro veikloje, yra Vilniaus klubo bičiulis bei LVK šeimos tarybos narys.
2011 m. pagarsėjo skandalingais prieš homoseksualius asmenis nukreiptais pasisakymais.
Inicijavo naujos bažnyčios statybą. 2016 m. kovo 19-ąją, minint šv. Juozapo iškilmę, Pilaitėje buvo pašventintas kertinis naujos Vilniaus Šv. Juozapo bažnyčios akmuo.
Latvijos steigiamasis seimas

Latvijos steigiamasis seimas (Konstitucinė Asamblėja, latv. Satversmes sapulce) – pirmas išrinktas Latvijos Respublikos parlamentas, veikęs nuo 1920 m. gegužės 1 d. iki 1922 m. lapkričio 7 d.
Konstitucinės Asamblėjos rinkimai buvo surengti Latvijoje 1920 m. balandžio 17–18 d. Dėl 150 vietų varžėsi 25 partijos. Rinkimus boikotavo komunistinės partijos. Daugiausiai vietų asamblėjoje – 57 – gavo Latvijos socialdemokratų darbininkų partija. Konstitucinė Asamblėja buvo atsakinga rengiant Konstituciją, kuri buvo patvirtinta 1922 m. vasario 15 d. ir paskelbta lapkričio 7 d.
Formuoti pirmąją Latvijos vyriausybę buvo pavesta Karliui Ulmaniui.
Ona Balžekienė

Biografija

1972 m. baigė Kauno politechnikos institutą, įgijo inžinierės technologės specialybę; Onos Balžekienės mama norėjo, kad dukra studijuotų mediciną, tačiau jos netraukė ilgų studijų perspektyva. 2005 m. baigė ryšių su visuomene studijas Lietuvos žurnalistikos centre. Studijavo Psichologijos akademijoje.
Dirbti AB „Audimas“ pradėjo dar studijuodama aukštojoje mokykloje. Buvo laborantė, siuvimo cecho technologė, sukirpimo cecho viršininkė; generalinė direktorė. Nuo 2006 m. gruodžio 4 d. – konsultantė verslo strategijos klausimais, įmonės valdybos narė. 2008-2010 m. Kauno apskrities viršininkė. Nuo 2010 m. Ministro pirmininko patarėja Kauno rajonui.
Kauno politikių klubo „Milda“ narė.

Politinė veikla

Lietuvos komunistų partijos, Moterų partijos, Liberalų ir centro partijos, 2006 m. Lietuvos Respublikos liberalų sąjūdžio narė. 2007–2008 m. ir nuo 2011 m. Kauno miesto savivaldybės tarybos narė.  Miesto plėtros, investicijų ir turizmo komiteto pirmininkė bei Privatizavimo komisijos narė.

Šeima

Ona Balžekienė kilusi iš neturtingos šeimos, kurioje augo 11 vaikų (žiemą išeiti į lauką trūkdavo batų, todėl netgi tekdavo dėl jų kovoti). Nuo mažens vaikams teko sunkiai dirbti. Mama buvo tuo metu žinoma Kelmės siuvėja.
Sutuoktinis Kazimieras – Kauno technologijos universiteto Elektros ir valdymo inžinerijos fakulteto dėstytojas; vaikai – Vygintas, Sigita.
Korys

Koriai – bičių iš vaško suręsti šešiakampiai statiniai, kuriuose bitės laiko medaus ir bičių duonos atsargas bei augina palikuonis. Bičių koriai skirstomi į kelius tipus: bičių perams auginti ir maistui saugoti bei tranams auginti. Korius gamina jaunos bitės darbininkės. Koriai tvirtinami prie avilio rėmelio, o jų akučių dydis priklauso nuo paskirties (traninio korio didesnės). Gali kiek tai priklausyti ir nuo bičių veislės. Gamtoje bitės korius tvirtina prie lizdo lubų, drevėse – prie jų skliautų. Koriai statomi vienu metu iš abiejų pusių, jų akelės būna keliais laipsniais pasvirę į viršų. Vos pagaminti koriai būna šviesūs, o vėliau nuo paliekamų perų kokonų ima tamsėti ir po kelerių metų tampa netinkami perams augti. Vieno korio sulipdymui bitės vidutiniškai sunaudoja apie 140–150 gramų vaško.
Priešingų pusių korio akutės tarpusavyje būna suderintos. Korio šešiakampė struktūra yra optimali, taip reikiamam tūriui sunaudojama mažiausiai vaško. Nėra tvirtos nuomonės, ar ši struktūra genetiškai užprogramuota bitės genuose, ar ji išeina savaime, bandant visaip bei pašalinant aiškiai nereikalingą vašką. Nuo taisyklingos formos šiek tiek nukrypstama, bet nelabai daug (keletu procentų).
Stenlio kalnas

Ekspedicijos

Stenlio kalno viršūnė pirmą kartą pasiekta 1906 m.
Barbara Strozzi

Biografija

Poetas ir libretų autorius Giulio Strozzi pripažino Barbarą Stroci savo įvaikinta dukra. Tikėtina, kad ji buvo nesantuokinė Strozzi ir jo ilgametės tarnaitės Isabella Garzoni dukra. Stroci buvo pakrikštyta Šventosios Sofijos bažnyčioje Venecijoje.
Giulio Strozzi skatino savo dukros muzikinį talentą; jis įkūrė akademiją, kurioje Stroci pasirodydavo viešai. Tačiau dainavimas nebuvo jos vienintelis talentas – Stroci taip pat sugebėjo rašyti muziką, todėl savo tėvo padedama ji mokėsi pas kompozitorių Francesco Cavalli.
Barbara Stroci gyveno gana ramų gyvenimą. Susilaukė keturių vaikų, bent trys iš jų – nuo to paties vyro.
Stroci mirė 1677 m. būdama 58-erių. Manoma, jog ji palaidota Eremitani bažnyčioje.

Muzika

Stroci buvo laikoma „produktyviausia Venecijos spausdintos pasaulietinės muzikos kompozitore amžiaus viduryje“. Jos kūryba ypatinga ir tuo, jog ji rašė tik pasaulietinė vokalinę muziką, su viena išimtimi – vieno sakralinių dainų tomu. Stroci buvo žinoma dėl poetiškumo bei kompozicinio talento.
Beveik trys ketvirtadaliai jos spausdintų darbų buvo parašyti sopranui, yra darbų ir kitiems balsams. Jos muzikinės kompozicijos kyla iš Seconda practica tradicijos. Stroci muzika primena Cavalli dvasią, tačiau jos muzika lyriškesnė ir daug labiau priklausoma nuo gryno balso skambesio. Daug jos dainų tekstų buvo parašyti jos tėvo. Vėliau tekstus rašė jos tėvo kolegos arba ji pati.
Aktinis

Pavadinimo kilmė

Pavadinimą lėmė tai, kad aktinis yra radioaktyvus elementas: gr. actis 'spindulys'.
Šachno Abramsonas

Biografija

Š. Abramsonas – Lietuvos žydas, priėmęs stačiatikybę, kad turėtų galimybę gauti išsilavinimą, nepaisydamas sėslumo cenzo. Baigė teisės studijas Rusijoje, Sankt Peterburgo imperatoriškajame universitete. Dirbo advokatu Apygardos teisme Kaune.

Politinė karjera

1907 m. vasario 6 d. Š. Abramsonas buvo išrinktas Kauno gubernijoje į Rusijos imperijos 2-ojo šaukimo Valstybės Dūmą, posėdžiavusią 1907 m. nuo kovo 5 d. iki birželio 15 d. Dūmoje prisijungė prie konstitucinės-demokratinės frakcijos, buvo nariu keliose komisijose (dėl užklausimų tvarkos, sąžinės laisvės, prekybininkų ir amatininkų poilsio).  Būdamas 7-ojo skyriaus sekretoriumi, teikė pranešimus apie Dūmos narių patikrinimus, pasisakė dėl 1907 m. šauktinių skaičiaus kariuomenėje padidinimo.
A&M Records

Pradžia

„A&M Records“ 1962 metais įkūrė Herb Alpert ir Jerry Moss. Pirmiausiai kompaniją jie pavadino „Carnival Records“ ir išleido dvejus singlus, tačiau po to jie sužinojo, kad kita įrašų kompanija pirmiau pasivadino „Carnival“. Tada kompanija buvo pervadinta į „A&M“, pagal Alpert ir Moss’s inicialus. Nuo 1966 iki 1999 m. įrašų kompanija buvo įsikūrusi istoriniame Čarlio Čaplino studijos pastate 1416 N. La Brea Avenue, Holivude.

A&M/Octone

2007 m. vasario mėnesį „Universal Music Group“ pradėjo bendradarbiauti su „Octone Records“ įrašų kompanija, kuri anksčiau priklausė „Sony BMG“. Kompanija, kuriai vadovauja James Diener, persivadino į „A&M/Octone Records“ ir dabar dirba per „A&M Records“.

Filialai ar susijusios įrašų kompanijos

Čia pateikiami „A&M Records“ filialai ar susijusios įrašų kompanijos (taip pat laikas, kada jos priklausė „A&M Records“) bei įmonės, su kuriomis „A&M Records“ anksčiau bendradarbiavo.
NBA's 50th Anniversary All-Time Team

NBA komanda

Komanda buvo atrinkta pasitelkus 50 sporto žurnalistų.
Antikristas

Antikristas (sen. gr. Antichristos) – krikščionybėje Jėzaus Kristaus priešininkas, kuris pasirodysiąs prieš pasaulio pabaigą, apsimes Kristumi, suklaidins daugelį žmonių ir galiausiai pats žus Kristaus nugalėtas Armagedono mūšyje. Pirmosiose bažnyčiose antikristais vadino ir nepaklusnius Kristaus mokymui žmones, arba keliančius neramumus bendruomenėse tikinčiuosius.
Istorijoje Antikristu vadino Romos imperatorių Neroną, Rusijos carą Petrą I (pravoslavų sentikiai), Prancūzijos imperatorius Napoleoną I ir Napoleoną III.
1215 m. popiežius Inocentas Antikristu pavadino pranašą Mahometą, 1234 m. popiežius Grigalius – Šventosios Romos imperijos imperatorių Fridrichą.
Reformacijos metu husitai, protestantai antikristu vadino patį Romos popiežių.
Antikristo atėjimas buvo pranašaujamas 1260 m., 1326 m., 1994 m.
Antikristo atėjimu tiki judėjai ir musulmonai (Jėzus nukausiąs Antikristą ir tada krikščionys susivienys su musulmonais).
Šnekamojoje kalboje antikristu vadinama piktoji dvasia, velnias, blogas žmogus.
Antatilčių piliakalnis

Piliakalnis

Piliakalnis yra kaimo rytų pakraštyje, prie Plaštakos ir Siesarties santakos, Plaštakos dešiniajame krante, jos vingyje esančioje kalvoje. Aikštelė ovali, pailga pietryčių-šiaurės vakarų kryptimi, 52x17 m dydžio, 3 m aukštesniu šiauriniu kraštu. Jos šiaurės vakarų krašte supiltas 25 m ilgio, 2 m aukščio, 15 m pločio pylimas, pietrytiniame krašte - 30 m ilgio, 1 m aukščio, 11 m pločio pylimas. Pylimų išorinis 2,5-3,5 m aukščio šlaitas leidžiasi į 2 m pločio, 0,5 m gylio griovį, už kurio supiltas antras iki 1,2 m aukščio šiaurės-vakarų pusėje, 7 m pločio pylimas. Griovys ir pylimas piliakalnį juosia iš šiaurės-vakarų, pietvakarių ir pietryčių pusių, vietomis virsdamas 3 m pločio terasa. pietrytiniame šlaite, 1,5 m žemiau antrojo pylimo yra 5,5 m pločio, 25 m ilgio terasa - greičiausiai antrojo griovio ir trečio pylimėlio liekana. Šlaitai statūs, 14 m aukščio. Piliakalnis datuojamas II tūkstantmečio pradžia.
Šiaurės-rytų šlaitas apie 1950 m. nukastas statant vandens malūną. Piliakalnis apaugęs labai praretintu mišku, šiaurės-vakarų pylimuose įrengti laiptai.

Aplinkiniai piliakalniai

Upytės piliakalnis 63 km
Bakainių piliakalnis 64 kmButeikių piliakalnis 17 km
Svirnų piliakalnis 10 kmVargulių piliakalnis 11 km
Trakinių piliakalnis 17 kmSangailų piliakalnis 48 km
Antatilčių piliakalnis II 2 kmVališkių piliakalnis 10 kmJuodausių piliakalnis 8 km
Vaitkuškio piliakalnis 15 kmMateikiškių piliakalnis 9 km
Pavydžių piliakalnis 18 kmBerzgainių piliakalnis 5 km
Paželvių piliakalnis 10 km
Leonas Čechovičius

Biografija

Mokėsi Sankt Peterburgo karo inžinerijos akademijoje, priklausė slaptai karinei organizacijai. 1863 m. Vilniaus apskrityje suorganizavo apie 100 žmonių sukilėlių būrį. Prisidėjęs prie brolio G. Čechovičiaus būrio birželio 5 d. kovėsi prie Liubkų, birželio 26 d. – prie Pastovių. Jo būrys buvo sumuštas. Nuteistas sušaudyti; bausmė pakeista 12 metų katorga. Amnestuotas gyveno Irkutske, apie 1913 m. grįžo į Vilnių.
Stasys Lukauskis

Biografija

Mokėsi Šiluvos pradžios mokykloje, Šiaulių gimnazijoje, iš jos išmestas (paaiškėjus, kad mokėsi brolio Jono vardu) įstojo į Liepojos gimnaziją, kur susipažino ir iki mirties bendradarbiavo su Pauliu Kalniniu, būsimuoju Latvijos Saeimos ir LSDSP pirmininku. Įtakos politinėms pažiūroms turėjo dėdė inž. Jonas Bielskis, pas kurį gyveno Liepojoje.
1893 m. baigė Liepojos gimnaziją. Buvo išvykęs į JAV ketindamas mokytis inžinierium, bet nusivylęs grįžo ir įstojo į Peterburgo universiteto Teisės fakultetą, kurį baigė 1899 m.
Nuo 1900 m. advokatavo Šiauliuose. 1902–1904 m. už lietuviškų knygų platinimą buvo su šeima ištremtas į Saratovą. 1904 m. su Jonu Jablonskiu, Vladimiru Zubovu ir Petru Vileišiu stengėsi gauti leidimą leisti Šiauliuose lietuvišką dienraštį. 1912 m. su Kazimieru Venclauskiu ir Vaclovu Bielskiu buvo išrinktas į Šiaulių miesto Dūmą. Dalyvavo įvairių draugijų ir organizacijų veikloje, buvo renkamas jų valdybų nariu.
Pasitraukęs nuo Pirmojo pasaulinio karo frontų 1915–1918 m. dirbo Petrapilyje Putilovo laivų statyklos reikalų vedėju, vėliau – Maskvoje Sandonato platinos kasyklų bendrovės juriskonsultu.
1918 m. birželio mėn., grįžęs iš Rusijos, steigė kooperatyvus Šiauliuose. Kalinių globos, „Varpo“ ir „Kultūros“ draugijų narys. 1918-1925 m. Šiaulių miesto savivaldybės tarybos narys. Prisidėjo prie Šiaulių miesto tvarkymo.
Žmona Elena Ziabickaitė, dukterys agronomė Sofija Jasaitienė ir poetė Ona Lukauskaitė-Poškienė.
Naujasodė (Druskininkai)

Istorija

Naujasodė rašytiniuose šaltiniuose yra minima nuo 1854 m.
Mišrusis tarinys

Mišrusis tarinys – tarinys, turintis ir suvestinio, ir sudurtinio tarinio ypatybių.

Pavyzdžiai

Ruduo šiemet gali būti šiltas.
Tu turi būti atidesnis.
Sigitas nori būti pirmas.
Rimvydas ketina būti vairuotojas.
Visą gyvenimą norėjau būti kitoks.
Kaip matyti iš pavyzdžių, tarinio pirmieji du dėmenys (gali būti, turi būti, nori būti, ketina būti) primena suvestinį tarinį, o antrasis su trečiuoju – sudurtinį (būti šiltas, būti atidesnis, būti pirmas, būti vairuotojas). Dėl to tokie tariniai ir vadinami mišriaisiais.
Jei tokių tarinių vardinė dalis yra būdvardis ar kita būdvardiška kalbos dalis, ji negali būti reiškiama įnagininku – tegali būti vartojamas tik vardininkas. Todėl sakoma:

Tu turi būti atidesnis (o ne atidesniu).
Sigitas nori būti pirmas (o ne pirmu).
Daiktavardžio įnagininkas panašiu atveju yra įmanomas (plg.: Rimvydas ketina būti vairuotojas ir Rimvydas ketina būti vairuotoju).
Live at Easy Street

Albumo detalės

Grupė koncertą surengė, norėdama palaikyti nepriklausomas muzikos įrašų parduotuves. Iš viso buvo atlikta šešiolika dainų, tačiau į albumą pateko tik septynios. Albumas buvo išleistas J Records leidykloje ir buvo platinamas tik nepriklausomose muzikos įrašų parduotuvėse. Jame skamba grupės „Avengers“ daina „American in Me“, „Dead Kennedys“ daina „Bleed for Me“ ir grupės „X“ daina „The New World“, kurioje kartu groja grupės bosistas John Doe.
Trasa Nürburgring

Istorija

Trasa atidaryta 1927 birželio 18. Tikroji trasa susideda iš dviejų trasų: iš senosios, kuri dar vadinama Nordschleife (vok. Šiaurinis žiedas) ir naujosios, vadinamos Nürburgring, kuri pritaikyta Formulės 1 ir kitoms lenktynėms.
Po II pasaulinio karo Formulė 1 Vokietijos Grand Prix lenktynėse dominavo Alberto Ascari, Juan Manuel Fangio, Stirling Moss, Jim Clark, John Surtees, Jackie Stewart ir Jacky Ickx. 28.265 km distancija būdavo įveikiama per daugiau nei 9 minutes. 1961 Phil Hill pavyko trasą įveikti per 8 min. ir 55 sekundes, vidutinu 153,4 km/val. greičiu.
1984 rekonstravus trasą ir pastačius tinkamą žiedą Formulė 1 lenktynėms (dabartinė F1 Europos GP Nürburgring trasa, dar vadinama GP-Strecke), čia pradėtos organizuoti Formulė 1 Europos Grand Prix lenktynės. 1997 ir 1998 lenktynės buvo vadinamos Formulės 1 Liuksemburgo Grand Prix.
Šioje trasoje taip pat vyksta DTM, motociklų, sunkvežimių, senovinių automobilių lenktynės.
2002 paskutinį kartą trasa buvo modifikuota. Ji pailgėjo 700 metrų atsiradus papildomiems posūkiams iš karto po starto-finišo tiesiosios. Priežastis – dažnos avarijos po starto pirmame posūkyje.
2007 m., pagerbiant vokiečių pilotą 7 kartus pasaulio Formulės 1 čempioną Michaelį Šumacherį (Michael Schumacher), trasos devintajam posūkiui suteiktas lenktynininko vardas – Schumacher S.

Adresas

Nürburgring GmbH

D-53520 Nürburg

Germany
Montrozas

Istorija

Ankstyvaisias laikotarpiais gyvenvietė žinoma Celurca pavadinimu.
1178 m. čia buvo pastatyta pilis. Jos liekanos vadinamos Raudonąja Pilimi (Red Castle).
Munjanas

Sportas

Munjane gimė tokie futbolininkai kaip Raffaele Palladino, Giulio Migliaccio ir Antonio Di Nardo.
Teodoras Reingardas

Teodoras Reingardas (g. 1883 m. birželio 10 (pagal senąjį kalendorių – gegužės 29 d.) Ukmergėje, m. 1947 m. gruodžio 13 d. Bairoite) – jūrų kapitonas.

Biografija

Gimė Ukmergėje, augo Kaune. 1892 m. įstorjo į gimnaziją. Jūreivystės mokslus baigė Rusijos karo jūrų mokyklose.
1904–1905 m. dalyvavo Rusijos-Japonijos kare. Grįžus iš karo paskirtas minų kreiserio „Воевода“ („Vaivada“) vadu. Kaip vyresnysis artileristas (laive paaukštintas iki vyresniojo karininko) – į šarvuotlaivį „Император Александр II“ („Imperatorius Aleksandras II“).
Pirmojo pasaulinio karo metu mobilizuotas į Kronštatą. Paskirtas diviziono vadu, vadovaujančiu 8 minų traluotojams. Vėliau perkeltas į sausumos tarnybą Orø saloje.
1916 m. pabaigoje paskirtas kreiserio „Ярославна“ („Jaroslavna“) kapitonu. Juo išbuvo iki 1917 m. balandžio 14 dienos.
1917 m. Rusijoje prasidėjus valdžios perversmui su šeima pasitraukė į Ukrainą. 1920 m. dėl Krymo evakuacijos su broliu pasitraukė į Konstantinopolį. Čia gyveno iki 1922 m. pavasario.
1922 m. balandžio 14 d. grįžo į Lietuvą, apsigyveno Kaune. Įstojo į Lietuvos kariuomenę. Dirbo kariuomenės artilerijos dirbtuvėse. Jam suteiktas pulkininko leitenanto laipsnis. 1924 m. paskirtas vadovauti Centrinės kariuomenės dirbtuvėms.
Prisidėjo steigiant Lietuvos jūrininkų sąjungą. 1923 m. rudenį, Lietuvos jūrininkų sąjungai iniciavus, Kaune įkuriamas Jūrų skyrius. Paskirtas dėstyti specialiają navigaciją ir fiziką.
1928 m. sausį, siekiant populiarinti jūreivystės klausimus, su bendraminčiais išspausdina pirmąjį jūrinio žurnalo „Inkaras“ numerį. Iš viso pasirodė tik trys šio žurnalo numeriai.
Vienas svarbiausių nuopelnų – Lietuvos garlaivių ir prekybos akcinės bendrovės (LIETGAR) įkūrimas. Vokietijos laivininkystės kompanija „Reederei W. Schuchmann“ įsikūrusiai bendrovei tuomet perdavė du 1890 m. statytus garlaivius. Vienas pavadintas „Palanga“, kitas – „Klaipėda“. Apie dvejus metus „Palanga“ plaukiojo ir pats Teodoras Reingardas.
1923 m. vasaros pabaigoje LIETGAR bendrovė buvo likviduota. Grįžęs į Kauną įsidarbino Kauno autobusų stotyje. Čia įvedė daug naujovių. Už jas buvo ne kartą apdovanotas. Iki 1940 m. dirbo samdomu statybų inžinieriumi.
1940 m., Sovietų Sąjungai okupavus Lietuvą, buvo įkalintas kalėjime, vėliau – perkeltas į IX Kauno fortą. 1941 m. birželio 24 d. iš jo pabėgo.
1944 m. pasitraukė iš Kauno į Vieną, pas brolį.
1947 m. mirė Vokietijoje.
Lietuvos jūrų muziejuje saugomas išlikęs unikalus jo rankraštis-prisiminimai.
Kodrų vyno regionas

Kodrų vyno regionas – Moldavijos vyno regionas, kurios centrinė dalis yra labiausiai pramoninė Moldavijos dalis. Šiame regione yra dauguma (60 %) Moldavijos vynuogynų bei pirminės vyno gamybos bei pilstymo į butelius įmonių.
Regionui būdingi miškai, kalvos ir banguotas kraštovaizdis apsaugo vynuogynus nuo žiemos šalčių ir sausų vasaros vėjų. Tai geriausia teritorija Feteasca, Sauvignon, Riesling, Traminer rožinio ir Cabernet gamybai. Regione yra ir garsi mikroklimatu Romenešti vietovė, kurioje seniau buvo Romanovų dinastijos vyndarystės kolonija. Tai vietovė, kur gaunami geriausi baltieji ir putojantys vynai, spirituoti vynai ir cheresai.
Kodrų regione Krikovos (mold. Cricova) mieste, Milestii Mičio (mold. Milestii Mici) ir Breneščio (mold. Brăneşti) miesteliuose yra žinomiausi Moldavijos vynų vyno rūsiai. Juose telpa milijonai dekalitrų vyno ir brendžio, kurie laikomi vyno laikymui ir išlaikymui tinkamiausiomis sąlygomis – 12–14 °C ir 80 % drėgnyje. Rūsiai įrengti giliai po žeme katakombose, susidariusiose laužiant kriauklainį, iš kurio pastatytas Kišiniovas.